
Trine Lise Olsen


 

Dette er historien til Trine Lise Olsen slik hun selv husker den, og slik hun har fått hjelp til å minnes den takket være venner, familie og bekjente som har berørt fortiden hennes på en eller annen måte. Noen fortrengte minner har også blitt vekket til live i terapirommet. Dette er historien slik Trine Lise eier den.

 

Boken inneholder utdrag fra vedtak i barnevernsnemndens møtebøker i Båtsfjord barnevern og Trine Lise Olsens klientmappe hos barneverntjenesten i Sør-Varanger kommune. Navn på ansatte ved barneverntjenesten er tatt ut. Grove skrivefeil er rettet for lesbarhetens skyld.


 

Loven skal sikre at barn og unge som lever under forhold som kan skade deres helse og utvikling, får nødvendig hjelp, omsorg og beskyttelse til rett tid. Loven skal bidra til at barn og unge møtes med trygghet, kjærlighet og forståelse. Loven skal bidra til at alle barn og unge får gode og trygge oppvekstvilkår.

 

Lov om barneverntjenester (barnevernloven) § 1-1


PROLOG

Jøvik, Troms, juli 1982

«Hvor stygg er du når ikke engang moren din vil ha deg og gir deg bort? Hvor stygg er jeg siden hun ikke vil ha meg?» Den lille jenta med musefletter sitter på sengekanten i et fremmed hus i Jøvik ved Ullsfjorden – halvannen times kjøretur fra Tromsø. Moren har akkurat reist sin vei. «Jeg kan ikke stole på henne. Jeg kan ikke stole på noen. Jeg må passe på meg selv. Nå er jeg helt alene.»

Nok en gang er hun blitt etterlatt hos en familie hun ikke tilhører. Under sengen ligger en rød barnekoffert med hvite kanter og blomster i samme farge. Kofferten rommer de to yndlingskjolene hennes samt en bamse og en Mikke Mus-bok. De skal få ligge der. «Så slipper jeg å kaste bort tiden på å pakke enda en gang når disse menneskene heller ikke vil ha meg lenger», tenker syvåringen.

Neste gang skal hun være klar.

Alt hun ønsker, er å bli sett, føle seg elsket. I stedet kjenner hun seg lurt. Klandrer seg selv for at hun ikke var bedre forberedt. Tenker på dem som har vært slemme mot henne. De som stengte henne ute, de stygge ordene deres som limte seg fast på innsiden av den tynne barnehuden. Hvor kom hatet deres fra?

Hun lukker øynene og knytter hendene: «En dag skal jeg bli berømt. En dag skal det bli min tur. En dag skal jeg bli sett.»

*

Tromsø, 13. november 2013

Den lille jenta er blitt voksen. Hun ser på seg selv i speilet i garderoben på Hålogaland Teater. Klokken nærmer seg nitten. Det er straks klart for premiere på hennes aller første soloshow, «Æ har rætt».

Hun løfter hendene og trekker møysommelig hårnålene ut av hver rull. Løsner dem forsiktig så håret ikke skal floke seg, før hun drar fingrene gjennom det.

I noen sekunder er lyden av hårsprayflasken det eneste som høres.

Ssssssssch.

Det er som om en aggressiv klapperslange er blitt sluppet løs i rommet.

Trettisjuåringen kjemper for å holde konsentrasjonen. Puster dypt mens hun tenker på åpningsreplikkene. Hun må for guds skyld huske starten. Deretter vil resten av teksten kveile seg utover, slik den er ment å gjøre. Forhåpentligvis.

Ut av høyttaleren triller Melody Gardots myke røst: «If the stars were mine …». Det er bare noen minutter igjen. En boks med energidrikk går ned på høykant. Leppepomaden masserer leppene. Hun lar tungen gli over tennene en ekstra gang, reiser seg opp og gir scenearbeiderne en god klem. Retter på den knekorte, sorte vintagekjolen med blondeermer før hun går bort og stiller seg ved scenen. Hun står så nær at hun kan høre den forventningsfulle summingen fra publikum i salen.

Så inntar hun power-posisjonen. Bena godt ut og hendene i siden, rak rygg, trekker skuldrene opp- og bakover. Krever sin plass. Hun har rett til det.

Øyeblikket har kommet. Det er dette hun har jobbet for i åtte måneder. Dette hun har drømt om helt siden hun som syvåring satt der på sengekanten og lot bena dingle over den røde kofferten.

Svetten pipler frem i pannen og håndflatene. Hjertet banker. Adrenalinet pumper gjennom kroppen. Hun kjemper for å presse nervøsiteten nedover, helst ned i knærne. Kneskjelv er hun nemlig ikke redd for. Den kan hun danse bort.

Så går sceneteppet opp. Hun tripper ut og kjenner lyset som treffer ansiktet. Hun er ikke lenger usynlig.

«Mine damer og herrer og alle andre. Ta vel imot en helt spesiell stemme fra nord, Trine Lise Olsen!»


DEL I


ET UTRYGT BARN

1975 – FN erklærer året som Det internasjonale kvinneåret. I Sverige går riksdagen inn for kvinnelig arverett til den svenske tronen. Her hjemme innføres forbud mot tobakk- og alkoholreklame, og «Flåklypa Grand Prix» blir tidenes norske filmsuksess.

En annen suksess er fjernsynsserien om samegutten Ante og hans problemer med å passe inn på norsk skole i Kautokeino.

313 kilometer i luftlinje fra Kautokeino ser en liten prinsesse med nasal stemme dagens lys. 18. november 1975 kommer hun til verden på Båtsfjord sykestue i Øst-Finnmark, datter av Inger Lise Olsen fra Båtsfjord og Rolf Slettås fra Mosvik i Trøndelag.

Trine blir hennes navn. [1]

Det aller første minnet Trine Lise har, er at hun går tur på vidda sammen med moren og storebroren Rolf Inge. Hun er rundt fire år gammel og kledd i lik mariusgenser som broren. Inger Lise har selv strikket genserne, hun er en mester i alt håndarbeid.

De ser ut som den reneste miniversjonen av von Trapp-familien.

Trine Lise hopper ved siden av moren, lyserød i kinnene, som lyngen på marka. Det er rikelig med bær på den lett fuktige vidda. Blåbær og krøkebær spesielt, men også tyttebær.

Trine Lise lar blikket seile i en halvmåne omkring seg, før hun kikker opp på moren. Hun strekker ut den lille hånden, som blir fanget av morens hånd. Inger Lise smiler mot datteren mens hun begynner å synge:

Du har to øyne som du kan se med,

og munnen kan du blant annet le med,

og du kan smake, og du kan høre,

og selv bestemme hva du vil gjøre,

og du kan lukte en appelsin,

og du kan føle med hånden din.

Altfor ofte skulle virkeligheten på 70,6 grader nord og 29,7 grader øst fremstå annerledes enn denne lystige høstdagen i naturen.

Båtsfjord ligger på nordsiden av Varangerhalvøya ut mot Barentshavet, inne i den tretten kilometer lange Båtsfjorden, som gir en lun og trygg havn.

I Øvrevegen 9 lå det som burde ha vært en trygg havn, en grønnmalt tomannsbolig i to etasjer. Der, i første etasje, bodde Trine Lise sammen med moren og de to brødrene Rolf Inge og Fred Børre, henholdsvis to og syv år eldre enn henne.

Moren jobbet ikke. Hun slet med nervene og mottok sosialstøtte. Faren Rolf var skipper og derfor mye borte. Når han var hjemme, klamret han seg gjerne til flasken.

Han så godt ut. Maskulin, mørk. Hår på brystet, bart og kort skjegg. Rolf hadde draget på damene, og han var ikke den som lot sjansen gå fra seg.

Foreldrene kranglet ofte. I perioder kastet Inger Lise ham ut, men de gangene Rolf var hjemme, fulgte Trine Lise hakk i hæl på ham. Hun ville alltid sitte på fanget hans når han satt i sofaen.

Slik gikk Trine Lises første fire leveår. Deretter forsvant faren ut av livet deres.

Bygget i Øvrevegen var en kommunalbolig med stor gjennomtrekk av leietakere. Det var flere år siden malingsrullen var blitt dratt over byggets utvendige trepanel. Været hadde tæret på grønnfargen gjennom nedbørsrike høstmåneder og lange, harde vintre og gjort den blass.

Inne i familiens leilighet dominerte fargene brunt og oransje. På veggene hang trådkunst satt sammen i psykedeliske mønstre, ikke ulikt sengetøyet.

I dette fiskeværet, med i underkant av tre tusen innbyggere på denne tiden, kjente alle til hverandre. Og, om ikke på minuttet, så forløp den ene dagen omtrent slik den forrige hadde gjort. Hurtigruten hadde sine to faste anløp på kveldstid. Først sørgående rute, og noen timer senere nordgående.

Et av treffpunktene for lokalbefolkningen var Ernas kafe der folk gjerne møttes til lunsj, eller bare for å prate over en kaffekopp. I 1978 åpnet Hotellet med restaurant og pub. Skansen bød på dans på lørdager. Kinoen lå i samme bygg.

Fiskemottakene tok imot de små båtene som hver dag kom inn med fangsten. Innimellom kom også store trålere som hadde vært ute på feltet i lang tid. Hele Båtsfjord var avhengig av godt fiske.

På Havly og Velferden kunne fiskerne få seg en etterlengtet dusj og pleie sosial omgang etter å ha losset fisken. Samværet fortsatte gjerne ut i de små timer. Mange av fiskerne var glad i å ta seg en fest, uten at noen hevet et øyenbryn av den grunn. De hadde tross alt vært på sjøen i lang tid. Friske pengesedler brant i oljebukselommene.

Det var ikke like akseptert at en trebarnsmor i en kommunalbolig tok seg en fest, men mang en ølflaske og blandevann ble båret hjem fra Antonsen kolonial og Ole Nilsen kolonial som lå fem minutters gange unna hjemmet til Trine Lise.

Blant de fastboende verserte det mange rykter om hva som foregikk bak veggene i Øvrevegen 9 under de hyppige festene til Inger Lise. Men ute blant folk vakte verken mor eller barn oppsikt i negativ forstand. De var alltid ordentlig kledd, rene og velstelte.

Like fullt, fasaden skulle snart rakne.

Trine Lise hadde ennå ikke fylt ett år da Inger Lise senhøsten 1976 bestemte seg for å dra alene til Oslo. Hun overlot ansvaret for barna til sin seksten år gamle lillesøster, Evy.

Barneverntjenesten grep inn da de ble klar over forholdet. Dette var første gang Inger Lise ble fratatt ansvaret for barna. Fred Børre ble plassert hos besteforeldrene på morens side, Bjørg og Fritz, som også bodde i Båtsfjord. Trine Lise og Rolf Inge havnet i beredskapshjem.

Beredskapshjem er en midlertidig omsorgsløsning mens det avklares om barnet skal flytte videre til et fosterhjem, institusjon eller om barnet skal tilbake til foreldrene. Det må være to voksne i et beredskapshjem. I dette tilfellet det barnløse ekteparet Annie og Ernald Hartviksen. Ernald og barnas bestemor, Bjørg, var søskenbarn og hadde en del kontakt.

Ekteparet Hartviksen opplevde søsknene som tillitsfulle og nydelige, men ernæringsmessig var ikke alt på stell, så de sørget for at barna fikk god kost og ekstra jerntilskudd.

Ukene og månedene gikk. Det ble jul og et nytt år. Så, like før påske i 1977 bestemte barneverntjenesten at Trine Lise og broren skulle tilbake til moren.

Inger Lise kom selv og banket på døren hjemme hos ekteparet Hartviksen. Hun tok bare med seg Rolf Inge. Trine Lise kunne komme dagen etter, sa hun.

Tidlig om ettermiddagen neste dag tok Annie jenta med hjem til mor. Det var Rolf Inge som åpnet, fortsatt i pysjen. Inger Lise sov. Det dunstet alkohol i leiligheten, og Annie fikk et glimt av tomflaskene som taust vitnet om festen kvelden i forveien. Hun tok det opp med barnevernet, men fikk til svar at barn har det best hos mor.

En stund etter at barna var tilbake hos Inger Lise, støtte Annie på Rolf Inge utenfor hjemmet deres. Han hadde store blåmerker i ansiktet. Moren hadde slått ham, fortalte Rolf Inge.

Nok en gang kontaktet Annie barnevernet.

«Alle foreldre kan miste besinnelsen iblant», lød svaret fra den kvinnelige ansatte.

Trine Lise kan ikke erindre at moren slo henne eller brødrene i oppveksten.

Søsknene gikk stadig forbi Hartvikens hjem i tiden som fulgte, men de fikk ikke ta kontakt eller komme innom. Det hadde Inger Lise bestemt, ble ekteparet fortalt. Mot slutten av året fikk ekteparet Hartviksen likevel igjen forespørsel om å ha Trine Lise og Rolf Inge hos seg. De sa ja, men på én betingelse: at det ble på permanent basis.

Nei, lød svaret. Barna kom derfor aldri tilbake til Harviksens hus.

For ekteparet, som hadde rukket å bli glad i barna, og som hørte rykter om at Trine Lise og Rolf Inge ikke hadde det bra, ble det en tung tid.

Barna fortsatte å være vitner til at moren drakk sammen med svirevennene. Inger Lise klarte på en bemerkelsesverdig måte å holde fasaden noenlunde ved like. Det var som oftest ryddig og rent i huset, og barna så lenge velstelte ut. Hun drakk heller ikke hver dag, men det ble festet flere ganger i uken. Senere i livet skulle Trine Lise innse at moren drakk mye mer enn hun forstod som liten.

Fasaden bidro lenge til at Inger Lise klarte å «lure» mennesker som ikke hadde inngående kjennskap til familiesituasjonen. Selv mange år etter at korthuset raste, var Inger Lise opptatt av orden. Det la Trine Lise merke til når hun besøkte moren i voksen alder. Inger Lise fikk med seg og kommenterte selv den minste forandring, som at datteren hadde snudd en sofapute.

Da Trine Lise var to år gammel, raknet imidlertid igjen fasaden moren strevde så hardt for å opprettholde. Da hendte det som i årevis skulle ri Trine Lise som et mareritt i de aller mørkeste nettene – helt frem til en Facebook-melding på tampen av 2016 brakte minnet frem i hukommelsens lys. Meldingen rystet Trine Lise i grunnvollene, og førte henne ut i en dyp livskrise. I nesten førti år ble sannheten rundt hendelsen, som førte til at moren igjen mistet omsorgen for barna, holdt skjult for Trine Lise. Mer om det senere.

En annen tragedie som hadde rammet familien, var at storebror Fred Børre i seksårsalderen fikk meslinger med alvorlige følgeskader. Han fikk skade på hjernen og nervesystemet. Språket forsvant litt etter litt, og etter hvert ble han lam. Før utviklingen kom så langt at han ble avhengig av rullestol, hadde Fred Børre bedre perioder der han klarte å bevege seg. Mye av tiden lå han likevel til sengs.

Søsteren var for liten til å reflektere noe særlig over brorens situasjon. Den syv år eldre broren hadde alltid vært sånn.

Etter hvert ble Fred Børre for stor til at moren klarte de tunge løftene og den ekstra omsorgen et alvorlig sykt barn krever. Hun klarte ikke engang å ta vare på de friske barna. Den eldste sønnen ble derfor plassert på omsorgshjem.

